do 29. februarja po morju in kopnem (tj. prek Grčije in Bolgarije) v EU prispelo skupaj 56 887 migrantov brez urejenega statusa. Večina, tj. 56 335 oseb ali 99 %, je prispela na grške otoke prek Egejskega morja;

To je tretje poročilo o izvajanju skupnega akcijskega načrta, ki zajema obdobje od 1. februarja do 2. marca. Njegov cilj je obveščati o učinkovitem nadaljnjem ukrepanju Turčije in EU pri izpolnjevanju njunih zavez v obdobju poročanja tri mesece po aktiviranju skupnega akcijskega načrta. Ta poročila so del splošnih prizadevanj za pozorno spremljanje stanja.

Turčija in EU sta 29. novembra 2015 na srečanju na vrhu aktivirali skupni akcijski načrt, o katerem sta se dogovorili ad referenda 15. oktobra 2015. Cilj tega načrta je izboljšati sodelovanje pri zagotavljanju podpore sirskim beguncem, ki uživajo začasno zaščito, in njihovim gostiteljskim skupnostim v Turčiji ter okrepiti sodelovanje pri preprečevanju nedovoljenih migracijskih tokov v EU. Izvajanje skupnega akcijskega načrta naj bi tako uredilo migracijske tokove in pomagalo zajeziti nedovoljene migracije.

Nedovoljeni vstopi iz Turčije v Grčijo decembra, januarja in februarja so prikazani v naslednjih diagramih: diagram 1 predstavlja število nedovoljenih prihodov na dan, diagram 2 pa število nedovoljenih prihodov na teden.

Diagram 3 prikazuje število nedovoljenih vstopov na mesec iz Turčije v Grčijo, in sicer od septembra 2015 do februarja 2016. Diagram 4 prikazuje nedovoljene vstope v istem obdobju, tj. od septembra 2015 do februarja 2016, razčlenjen pa je glede na državljanstvo (na podlagi izjav migrantov ob prihodu), pri čemer je bilo največ Sircev, sledijo pa jim Afganistanci in Iračani. Razčlenjeni podatki kažejo, da se zmanjšuje delež Sircev (z 69 % na 51 %), povečuje pa se delež Afganistancev (z 18 % na 25 %) in Iračanov (z 8 % na 17 %).

Diagram 1: Vir: agencija FRONTEX, sporočeni podatki o zahodnem Balkanu

Diagram 2: Vir: agencija FRONTEX, sporočeni podatki o zahodnem Balkanu

Diagram 3: Vir: podatki mreže za analizo tveganja agencije FRONTEX (2015) in sporočeni podatki o zahodnem Balkanu (januar – februar 2016).

Diagram 4: Vir: podatki mreže za analizo tveganja agencije FRONTEX (2015) in podatki aplikacije za poročanje o skupnih operacijah (januar – februar 2016) z dne 2. marca 2016. Podatki aplikacije za poročanje o skupnih operacijah so predhodni podatki in se lahko še spremenijo.

Vzorec nedovoljenih prihodov v Grčijo iz Turčije se spreminja. Na splošno so se zmanjševali od oktobra in se v januarju in februarju (glej diagrame 1, 2 in 3) ustalili na povprečno 1 960 prihodov na dan. 1. in 2. marca je bilo zabeleženih 209 oziroma 2 266 prihodov. Ob upoštevanju zimskih razmer je število prihodov ostalo visoko za to letno obdobje, saj je od začetka leta več kot 120 000 migrantov prišlo v EU preko Grčije na nedovoljen način.

Zdi se, da so zakonodajni in operativni ukrepi turških organov za zajezitev nedovoljenih migracij na začetku dosegli določen učinek na migracijske tokove. Druga politična dogajanja na območju konflikta, v Turčiji in v državah članicah EU so zagotovo vplivala na število nedovoljenih prihodov iz Turčije v Grčijo (npr. stopnjevanje konflikta v Siriji ter odločitev nekaterih držav članic in balkanskih držav, da omejijo število migrantov, katerim dovolijo prečkati njihovo ozemlje.)

1.2.Statistični podatki (za Turčijo)

Turčija je 2. marca predložila nove podatke v zvezi z izvajanjem skupnega akcijskega načrta, kakor je bilo dogovorjeno v okviru procesa enotne ureditve EU za politično odzivanje na krize (IPCR) in na podlagi standardnega obrazca. Skupno zbiranje podatkov med EU in Turčijo še naprej poteka redno in konstruktivno.

Turčija trenutno gosti 2 928 975 sirskih beguncev, ki jim kot skupini nudi status začasne zaščite. Ta status jim omogoča dostop do javnih storitev, kot sta izobraževanje in zdravstvena oskrba. Od 15. januarja 2016 ta status zagotavlja tudi dostop do trga dela. Do 20. februarja so sirski begunci pri turških organih vložili 15 prošenj za dovoljenje za zaposlitev. 15. februarja je v begunskih taboriščih prebivalo 273 519 Sircev, kjer so imeli na voljo razne vrste podpore.

Na podlagi podatkov, ki so jih IPCR predložili turški organi 2. marca, je bilo ugotovljeno naslednje:

350 000 sirskih otrok, ki uživajo začasno zaščito, je bilo vpisanih v šolo;

do 5. februarja se je rodilo 151 746 dojenčkov;